Tuomas Pulsa ja Aurora Rämö

Turun puukkoiskun pääepäilty on 18-vuotias Marokon kansalainen. Poliisi otti tekijän kiini välittömästi puukotusten jälkeen.

Lisäksi poliisi on pidättänyt neljä muuta henkilöä. Viidennestä henkilöstä on annettu kansainvälinen etsintäkuulutus.

Pidätykset tehtiin puukotusten jälkeen Turun alueella yksityisasunnoissa ja Pansion vastaanottokeskuksessa.

Poliisi on lisäksi suorittanut viikonlopun aikana kotietsintöjä, mutta uusia kiinniottoja ei ole tehty.

Pääepäiltyä eli iskun varsinaista tekijää esitetään vangittavaksi. Muiden pidätettyjen osalta poliisi selvittää heidän yhteyksiään tapahtumiin.

Poliisin mukaan neljä pidätettyä on toiminut yhteistyöhaluisesti. Heidän osuutensa tapahtumissa on edelleen epäselvä.

Kaikki kuusi epäiltyä ovat marokkolaisia.

Tutkinnassa rikosnimikkeenä on kaksi terroristisin motiivein tehtyä murhaa ja kahdeksan murhan yritystä.

Tekojen epäillään olevan suunniteltuja ja niillä saattaa olla ideologinen motiivi.

Tarkemmista yksityiskohdista poliisi pysyi vielä kuitenkin vaitonaisena.

Puukotuksista epäilty tekijä on edelleen sairaalahoidossa eikä häntä ole pystytty puhuttamaan.

Poliisi vahvisti epäillyn olleen ”mukana turvapaikkaprosessissa”, mutta ei suostunut kommentoimaan, oliko epäilty saanut kielteisen turvapaikkapäätöksen.

Epäiltyjen taustoja sekä mahdollisia yhteyksiä ulkomaille ja kansainvälisiin terroristijärjestöihin selvitetään.

Rikoslain 34a:6 Rikoksentekijällä on terroristinen tarkoitus, jos hänen *tarkoituksenaan* on

1) aiheuttaa vakavaa pelkoa väestön keskuudessa — perustuslakitweet (@plblogi) 19. elokuuta 2017

Perustuslakiblogi tviittasi rikoslain määritelmän rikoksen terroristisesta tarkoituksesta. Jos tviitti ei näy, voit katsoa sen täältä.

Myös tiedot iskun uhreista ovat täsmentyneet.

Puukotuksissa menehtyi yhteensä kaksi ja haavoittui kahdeksan henkilöä. Uhrit ovat iältään 15–67-vuotiaita.

Molemmat puukotuksissa kuolleet ovat naisia. Haavoittuneista kuusi on naisia ja kaksi miehiä.

Poliisin mukaan on syytä epäillä, että tekijä valikoi uhrikseen naisia. Tilanteessa loukkaantuneet miehet ovat sivullisia, jotka yrittivät estää tekijää.

Uhrien joukossa on suomalaisten lisäksi yksi Britannian, yksi Italian ja yksi Ruotsin kansalainen.

Osa loukkaantuneista on edelleen tehohoidossa, mutta kukaan ei ole enää välittömässä hengenvaarassa.

Tapahtumat torilla etenivät nopeasti.

Perjantain 18. elokuuta tapahtumat alkavat olla pääpiirteittäin tiedossa.

Suomen Kuvalehden haastatteleman torimyyjä Arya Rashidin silminnäkijäkertomus kuitenkin kuvaa hyvin, miten nopeasti tapahtumat torilla etenivät.

Noin kello 16 Rashidi oli parkkeeraamassa pakettiautoa torimyyjille varattuun ruutuun, työnantajansa rekan viereen.

Ulkoa kuului huutoa.

Rashidi lakkasi vääntämästä rattia, katsoi ikkunasta. Maassa makasi nainen. Hänen vieressään oli arviolta 175-senttinen vihreätakkinen mies.

Vihreätakkista miestä kohti juoksi valkopaitainen mies. Vihreätakkinen iski valkopaitaista veitsellä.

Rashidi hyppäsi autosta. Torikojuilla myynti jatkui kuin ei mitään.

Rashidi ei ymmärrä arabiaa mutta oli erottavinaan puukottajan huutelusta Allahin.

Puukottaja huusi kovaa. Vaikutti hyvin levottomalta, sekavaltakin. Käänteli jatkuvasti päätään, vilkuili taakse ja sivuille.

Nyt tapahtuu jotain, Rashidi huusi työkavereilleen.

Jotkut ryhtyivät heittelemään tuoleja puukottajaa kohti. Veitsi näkyi aivan selvästi, kun tummatukkainen mies juoksi pakoon torikojujen välistä. Takin lisäksi hänellä oli yllään ruskea reppu.

Keittiöveitseltä se näytti, isolta ja leveältä.

Kauppatorin reunalla sijaitsevan Hesburgerin paikoilla mies tarttui edessään kävelleeseen naiseen takaapäin. Löi kurkun kohdille. Nainen kaatui maahan.

Mies jatkoi lyömistä, viisi kuusi kertaa, Rashidi ei ole varma, kaikki tapahtui niin nopeasti. Sen hän muistaa, että naisella oli rattaat.

Joku mies yritti repiä puukottajaa irti.

Maahanmuuttajataustainen, muulla tavalla Rashidi ei osaa kuvailla.

Puukottaja lähti, tuli takaisin. Iski miestä ylävartaloon.

Rashidi ja toinen torimyyjä lähtivät juoksemaan puukottajaa kohti. Mies lähti pakoon, Kauppiaskatua Kinopalatsin suuntaan.

Suojatiellä Rashidi ohitti tuntemattoman, jolla oli pesäpallomaila kädessä. Hopeanvärinen.

Hän huusi juoksusta, että anna tähän näin, mä yritän saada ton kiinni.

Mies juoksi kovaa. ”Ihan perkeleesti.”

Kolme miestä heitä oli takaa-ajossa, toisilleen tuntemattomia.

He huusivat koko ajan, että varokaa, varokaa, väistäkää. Huudot kuuluvat ikkunasta kuvatulla videolla, jota on levitetty laajasti tiedotusvälineissä.

Rashidin mukaan puukottaja huusi myös, taas Allahia arabiaksi, mutta silminnäkijälausunnot tästä ovat ristiriitaisia.

Mies juoksi kovaa. ”Ihan perkeleesti.” Kääntyi Maariankadulle Puutorin suuntaan.

Rashidi ja kaksi muuta tulivat sen verran perässä, että kun he kääntyivät kulmasta, tiellä makasi jo seuraava uhri. Nainen hänkin. Puukottaja oli jälleen yhden, vanhemman naisen kimpussa. Ehtinyt iskeä.

Valikointi ei näyttänyt mitenkään suunnitelmalliselta. Oli mahdotonta sanoa, oliko tarkoitus tappaa vain naisia. Mies löi ketä tahansa eteen sattunutta, siltä se vaikutti.

Poliisipartio ajoi viereen. Ampui saman tien. Hyökkäsi päälle makaamaan. Puukottajan pää oli sivuttain kadussa, kaksi poliisia päällä.

Rashidi juoksi viereen, ei miettinyt sekuntiakaan. Hän löi miestä pesäpallomailalla niin kovaa kun pystyi. Päähän.

Muutama muu potkaisi.

Poliisi huusi perääntymään. Toinen partio saapui, sitten kolmas.

Rashidi on kertonut lauantaina 19. elokuuta kaikki tietonsa keskusrikospoliisille. Hänen tarinansa on hyvin yhteneväinen muiden silminnäkijöiden kertomuksiin ja poliisin antamiin tietoihin.

Rashidin työnantaja vahvistaa tämän olleen tapahtumapaikalla.

Muutamaa yksityiskohtaa, joista ei ole varmuutta, kuten puukottajan vaatetusta, poliisi ei suostu kommentoimaan ennen kuin epäiltyä on päästy kuulemaan.

Mies on sairaalassa ampumahaavan vuoksi.

Pesäpallomailalla lyömisestä keskusrikospoliisin tutkintaryhmä oli kuullut puhuttavan, mutta ulkopuolisten toimintaa kiinniottotilanteessa ei ole vielä ehditty selvittää.

Supo: Vähän valmistelua vaativa isku vaikea estää.

Suojelupoliisi ei aio nostaa Suomeen kohdistuvaa terrorismin uhka-arviota Turun tapahtumien takia. Isku vastaa sekä tekotavaltaan että tekijäprofiililtaan nykyistä uhka-arviota.

Arvion mukaan terroriuhan Suomessa muodostavat ennen kaikkea yksittäiset tekijät tai pienryhmät, jotka ovat saaneet innoitusta islamilaisesta propagandasta.

Turun isku on tyypiltään sellainen, johon esimerkiksi terroristijärjestö Isis on kannattajiaan yllyttänyt.

Yksittäisen tekijän toteuttama, vähän valmistelua vaativa isku on erittäin vaikeasti estettävissä.

Myös torstaina 17. elokuuta Barcelonassa tehdystä terrori-iskusta epäillään marokkolaistaustaisia henkilöitä.

Suojelupoliisin mukaan ainakaan toistaiseksi ei kuitenkaan ole syytä epäillä, että Barcelonan ja Turun iskujen tekijöillä olisi yhteys.

Suojelupoliisista muistutetaan, ettei epäillyn kotimaa myöskään välttämättä kerro sitä, missä hän on radikalisoitunut.

Myöskään Helsingin Temppeliaukion kirkkoon kesäkuussa kohdistuneella terroriepäilyllä ja Turun iskulla ei suojelupoliisin tietojen mukaan ole yhteyttä.

Suojelupoliisi ei myöskään ollut saanut Turun iskusta konkreettisia ennakkoviitteitä.

Iskun jälkeen Turun keskusta on pysynyt rauhallisena.

Toisin kuin useissa perjantai-iltana liikkuneissa huhuissa väitettiin, tapaukseen ei liittynyt muita väkivallantekoja Turun seudulla.

Sen sijaan perjantain ja lauantain välisenä yönä Lounais-Suomen poliisi otti kiinni yhden henkilön, jota epäillään vahingonteosta ulkomaalaistaustaisen henkilön omistamaan ravintolaan.

Myös valvontaa Turun seudulla sijaitsevien vastaanottokeskusten lähistöllä on lisätty. Poliisin mukaan ei ole tavatonta, että vastaanottokeskuksiin kohdistuisi kostotoimia ulkomaalaisen tekemäksi epäiltyjen väkivallantekojen jälkeen.

Poliisi tiedottaa tapauksen tutkinnasta seuraavan kerran maanantaina 21.8. klo 12.

Juttu julkaistu 19.8. klo 18.57. Juttua päivitetty viimeksi 20.8. klo 14.28.